# Benedek Mihály

### A Wikipédiából, a szabad lexikonból.

Benedek Mihály (Nagydorog, 1748 – Debrecen, 1821. április 23.) református püspök

## [szerkesztés] Élete

Benedek András és Látos Erzsébet fia volt. Gimnáziumi tanulmányait Modorban kezdte s a teológiát Debrecenben végezte; a latin, német, szlovák, görög és héber nyelven kivül az arab, francia és cigány nyelvet is megtanulta. Három évet a svájci, holland, angol és német (baseli, utrechti, amsterdami, oxfordi, hágai s göttingeni) egyetemeken töltött; hazajövén 1777-ben debreceni lelkész lett, 1791-ben egyházkerületi al-, majd (1798.) főjegyző; 1806-ban püspökké választatott. Temetésén Péczeli József, Csató Gergely és Nagy István lelkészek tartottak fölötte gyászbeszédet.

## [szerkesztés] Munkái

Mint főjegyző a tanügyre vonatkozólag számos jegyzőkönyvet sat. szerkesztett; a tanítás módszerének javításában, iskolai törvények hozásában, a kisebb és nagyobb tanulók kézikönyveinek készítésében vagy készíttetésében befolyt. Az egyházkerület megbizásából ő készíté azt a népiskolai vallás-tankönyvet, mely a tiszántúli kerületben ma is használatos; szintén ő szerkesztette a magyarországi négy egyházkerület megbizásából a maig is használatban levő énekkönyvet s irt ahhoz előszót s könyörgéseket, javított vagy teljesen átdolgozott több éneket. Domokos Lajos Deductio regiminis ecclesiastici in Hungaria cz. munkája is az ő segítségével készült. A Mondolatot is az ő unszolására irta Szentgyörgyi József, melyet aztán Somogyi adott ki 1813-ban. Önállóan megjelent munkái:

1. Különös isteni gondviselés. Pest, 1789. (Halotti beszéd.)

2. Magyar grammatika. Bécs, 1795. (A hires debreceni grammatika, melyet többek közreműködésével ő szerkesztett.)

3. A tanítók kötelességei. Debreczen, 1795.

4. Utmutatás a ker. vallás előadására. U. ott, 1804–1808.

5. Közönséges isteni tiszteletre rendelt énekes könyv. U. ott, 1806.

6. Az egyházi tisztviselők szükséges voltáról. Szeged. 1809. (Egyházi beszéd.)

7. Rövid beszéd Báthori Gábor püspökké szenteltetésekor. Pest. 1815.

## [szerkesztés] Források

- Szinnyei József: Magyar írók élete és munkái, Arcanum, Budapest, 2000, ISBN 9638602996

A lap eredeti címe "http://hu.wikipedia.org../../../b/e/n/Benedek_Mih%C3%A1ly_81b3.html"

Kategória: Magyar református egyházi személyek

##### Views

- Szócikk
- Vitalap
- Aktuális változat

##### Keresés